كارنيڤورات

كارنيڤورات، هي تنضيمة ديال لبزوليات لمشيميين لي تخصصو ب شكل لولاني ف ماكلة اللحم، التنضيمة د لكارنيڤورات هي خامس اكبر تنضيمة ديال لبزوليات، كاتجمع عل لاقل 279 نوع حيواني كايعيشو ف ݣاع قنات د لعالم وسط موايل مبدلين على بعضياتهم، من لبلايص لقطبيين لباردين ل لبلايص لقاحلين د الصحرا لكبرى ل لبحور لمحلولة. هاد لبزوليات كايجيو ف مجموعة كبيرة من لفورمات لمبدلين د لكسدة معا تنواع كبير ف الشكال و لقدود. التنضيمة كارنيڤورات كاتقسم ل جوج تنضيمات تحتانيين، سنوريات الشكل، لي كاتجمع السنوريات لحقيقيين، و بزاف د لحيوانات لي "كايشبهو ل لقط"؛ و كلبيات الشكل، لي كاتجمع لكلبيات لحقيقيين، و بزاف د لحيوانات لي "كايشبهو ل لكلب". سنوريات الشكل فيها لفاميلات د السنوريات، الزباديات، الضبعيات، و النمسيات، لاغلبية د هاد لحيوانات كايعيشو ف لعالم لقديم؛ الاّ لقطوط، لي كايعيشو ف لعالم لقديم و الجديد، دخلو ل لامريكيتين من لقنطرة لارضية بيرين. اما كلبيات الشكل فيها لكلبيات، الراكونيات، الدبيات، لعرسيات، الضربانيات، و لفقميات لي عايشين ف ݣاع قنات لعالم ب تنواع عريض ف لمرفولوجية، الريجيم و السلوك نتاعهوم. لاصل د لكلمة. كلمة كارنيڤور مشتقة من لكلمة اللاتينية كارو - carō من (الجدر كارن - carn) لي كاتعني 'لحم' و كلمة ڤوراري - vorāre لي كاتعني 'كلا'، 'كونصوما'، و كاتعود على اي اورݣانيزم كاياكل اللحم. لفيلوجينيا. اقدم شبيه د لكارنيڤور تعرف (شباه لكارنيڤورات - carnivomorpha) بان ف امريكا الشمالية هادي 6 مليون عام من مورا واقعة نقيراض لعصر الطاباشيري-لپاليوجيني. هاد الجدود اللولانيين ديال لكارنيڤورات كانو بزوليات كايشبهو ل شي بن عرس صغير ف لقد ولا شي زردي، شادين هيت ليلي ف لوطا د لغابة ولا ف الشجر، ف لوقيتة لي ݣروپات خرين من لبزوليات بحال لمزنيقيات و بعدهوم لكرييوضونات شدو النيش د لحيوانات لعملاقين اللحايميين. غير هو، مورا النقيراض د لمزنيقيات و لكرييوضونات-الضبعيات لماضيين ف اللخر د عصر لايوصين، لكارنيڤورات خداو هاد النيش، ب فورمات بحال النمراڤيدات لي كايوليو لمفتارسات د لمكيدة ب كسدة كبيرة لي مسيطرين ف عصر لاوليݣوصين هوما و لكرييوضونات - ضبعيات السنان. غير بان عصر لمييوصين، جل النسولة لكبار و لفاميلات د لكارنيڤورات يلا ما قلناش كلهم، تنوعو و ولاو اكتر ݣروپ د لمفتارسات لارضيين لكبار مسيطر ف اوراسيا و امريكا الشمالية، ب بزاف د النسولة (lineages) نجحو ف النيشات د لحيوانات لعملاقين اللحايميين ف وقيتات زمانيين مبدلين، ف عصر لمييوصين و لعصور لي موراهم. السيسطيماتيكات. التاطوور. لكارنيڤورات تنضيمة من واحد لݣروپ د لبزوليات معروف ب سمية اللوراسيات، لي كاتجمع ݣروپات خرين بحال لخفافش (سحت الليل) و لحوافر. ف وسط هاد لݣروپ لكارنيڤورات محطوطين ف التقسيمة ديال لوحشيات (ferae). التقسيمة د لوحشيات فيها اقرب حيوان ل لكارنيڤورات باقي، لپانݣولان، هو و بزاف د لݣروپات لمنقارضين لاغلابية فيهوم مشيميات لحايميين من لعصر لپاليوجيني بحال لكرييوضونات، لاركطوسيونات و لمزنيقيات. لكرييوضونات تشافو ف لاصل كا ݣروپ خت ل كارنيڤورات، يمكن ݣروپ جد ݣاع، هادشي مبازي على لحضور د السنان اللحايميين (carnassial). و لايني الطبيعة د السنان اللحايميين مبدلة بينات لݣروپات ب جوج. ف لكارنيڤورات، السنان اللحايميين مبلاصيين حدا قبالة الصف د الضراس، اما عند لكرييوضونات، مبلاصيين حدا اللور د الصف د الضراس، و هادشي كايعطي تاريخ تاطووري مبدل بينات الجوج و تفراز بينات نيڤوات الترتاب. زيد على هادشي، اخر التحاليل لفيلوجينيين كايعطيو بلي لكرييوضونات قراب كتر ل لپانݣولان ف لوقيتة لي لمزنيقيات يقدرو يكونو ݣروپ خت ل لكارنيڤورات و قرابهوم. اقرب كارنيڤور من نفس الجدع هوما لمياكويدات. لمياكويدات فيها فاميلات د جدود الزباديات و لمياسيدات، و ب جوج بيهوم زيد لكارنيڤورات و لمياكويدات كايكوْنو التقسيمة-الجدع شباه لكارنيڤورات. لمياكويدات كانو حيوانات كايشبهو ل شي زردي لي شادين بزاف د النيشات لمنوعين بحال لموايل لارضيين و الشجريين. اخر الديراسات وراو واحد لكمية د لبراهن لمدعومين بلي لمياكويدات هي واحد لݣراض تاطووري د شباه لكارنيڤورات، ف لوقيتة لي جدود الزباديات هي ݣروب جاية من عرش واحد قاعدي، لمياسيدات هي ݣروب ب عروشا كتار (كيف ما كايبان ف لفيلوجيني لتحت). شباه لكارنيڤورات بداو يبانو ف امريكا الشمالية ف عصر لپاليوجين تقريبا 60 مليون عام هادي. لكارنيڤورات لفوقانيين بانو اول خطرة هادي 42 مليون عام ف وسط لايوصين. لفيلوجيني د الجوزيئات كاتبين بلي لكارنيڤورات لباقيين هوما ݣروپ وحداني لعرش، لݣروپ لفوقاني من شباه لكارنيڤورات. من هنا لكارنيڤورات تفرّقو ل جوج تقسيمات مبازيين على لبنية لعضمية لي ضايرة ب لوسط د لودن ف الجمجومة، هاد الجوج تقسيمات هي سنوريات الشكل لي كايديو ل لقطوط، و كلبيات الشكل لي كايديو ل لكلاب. ف سنوريات الشكل، لبواقة السمعية (Auditory bullae) مدوبلة-لبيوت، مكونة من جوج لعضام و باريير كاتلاقي بيناتهم. كلبيات الشكل عندهوم بواقة سمعية وحدانية-لبيت ولا مفرقة جوزئيا، مكونة من عضم واحد. ف لبدية، لمومتيلين اللولانيين د لكارنيڤورات كانو صغار بحال لكرييوضونات (ب لاخص، الضبعيات لماضيين) و لمزنيقيات، هاد الجوج حكمو النيشات د لمفتارسات لفوقانيين ف لوقيتة د عصر لايوصين، و لاكين ف عصر لاوليݣوصين، النمراڤيدات هوما لي ولاو لمفتارسات لفوقانيين من لكارنيڤورات، و معا جا عصر لميوصين جل لفاميلات د لكارنيڤورات بداو كايتنوعو و ولاو لمفتارسات لارضيين الرئيسيين ف النص الشمالي د لكورة لارضية. لكلاصاج د لكارنيڤورات د دابا. ف 1758، لبوطانيست السويدي كارل لينيوس بلاصا ݣاع لكارنيڤورات لي كانت معروفة ف ديك لوقت وسط ݣروپ د لوحشيات (Ferae) (مايتغتالطش ليك معا لكونصيپط لعصري د لوحشيات لي كايحط حتى لپانݣولان ف هاد لݣروپ) ف النسخة لعاشرة ديال كتابو النضام الطابيعي - Systema Naturae. عتارف ب ستة د لݣنوسا: كانيس (لكلبيات و الضبعيات)، فوكا (زعانفيات الرجلين)، لقط (السنوريات)، ڤيڤيرا (الزباديات، النمسيات، و الضربانيات)، موسطيلا (لعرسيات اپار من غرير لعسل) و الدب (الدبيات، النواع لكبيرة من لعرسيات، و الراكونيات). هاد لكلاصاج بقى حتى ل 1821 فين لكتاتبي لميريكاني و الرحالة طوماس ايدوارد باوديتش عطى ل لݣروپ السمية لمقبولة د دابا. ف لبدو، لكونصيپط لعصري ديال لكارنيڤورات كان مقسوم ل جوج تنضيمات تحتانيين: لفيسيپيدات (مقسومات الرجلين) لارضيين، و لپينيپيدات (زعانفيات الرجلين) النص بحريين. لتحت كاين لكلاصاج كيفاش لفاميلات د دابا عندها علاقة معا بعضياتها مورا التستيفة د عالم لموستاحتات دجوردج ݣايلورد سيمپسن ف 1945. من تما، وخا هاكاك، لميطودات لي خدمو لعولاما د لبزوليات ف تقدار لعالاقات لفيلوجينيين بينات لفاميلات د لكارنيڤورات تطووْرو ب تخدام موقاربات معقدين بحال، الجينات، لمرفولوجية، و التسجالات لفوصيليين. لبحات ف لفيلوجيني د لكارنيڤورات من عام 1945 تبتو بلي مقسومات الرجلين هي ف لحقيقة ݣروپ وحداني لعرش، ف لوقيتة لي زعانفيات الرجلين عندهوم علاقة يا ما معا الدبوبا ولا بني عرس. زيد على هادشي، تتبت بلي فاميلات لكارنيڤورات بحال الزباديات، الراكونيات، و لعرسيات هي فاميلات متعددة لعروش (الشعبة): التنضيمة كارنيڤورات كاتكون من 292 نوع باقي، كاينتاميو ل 131 ݣنس و حتى لݣنوسا لمنقارضين بحال الدوسيسيون، لي فيه 2 نواع منقارضين، و 4 د النواع خرين منقارضين، لي هوما لكارنيڤور لوحيد لي نقارض من لوقيتة د ما قبل التاريخ. هادشي ماكايشملش نواع مكروزين (بحال لكلاب لمديبين و الليݣور) ولا النواع لمنقارضين قبل التاريخ. الديراسات لجوزيئيين لعصريين كايلمحو بلي هاد ل 131 ݣنس يقدرو يترتبو ف 16 لفاميلة، مفروقين بين التقسيمات د كلبيات الشكل و سنوريات الشكل، و بزاف من هاد لفاميلات تقسمو ل فاميلات تحتانيين. تلاتة د لفاميلات من لحيوانات النص بحريين، لفضيات، عجليات لبحر، و لفقميات، مجموعين ف التقسيمة د زعانفيات الرجلين. تنضيمة تحتانية كلبيات الشكل تنضيمة تحتانية سنوريات الشكل |label1= كلبيات الشكل |1={{clade |1=كلبيات |2={{clade |1=دبيات |2={{clade |label1=زعانفيات الرجلين |1={{clade |1=فقميات |2={{clade |1=فضيات |2=عجليات لبحر |2={{clade |1=ضربانيات |2={{clade |1=ايلوريدات |2={{clade |1=عرسيات |2=راكونيات |label2= سنوريات الشكل |2={{clade |1=زباديات النخل لافريقيين |2={{clade |1={{clade |1=سنوريات |2=لينسانݣيات |2={{clade |1=زباديات |2={{clade |1=ضبعيات |2={{clade |1=فلنوكيات |2=نمسيات لاناطوميا. لقلقولة. النياب عند لكارنيڤورات ف لعادة كبار، ببوشيين ف الشكل (مخروطيين)، سميكين و كايريزيسطيو الصدمات. ݣاع النواع لارضيين من لكارنيڤورات عندهم 3 لقواطع ف كل جنب د كل فك (الستيتناء هو قضاعة لبحر، لي عندها غير جوج قواطع ف لفك التحتاني). الضرسة التالتة ترزات. السنان اللحايميين (carnassial) كاينين ف الضراس- اللولانيين (Premolar) لفوقانيين الرابعين و ف الضراس التحتانيين اللولين. بحال جل لبزوليات، النواع د هاد التنضيمة عندهم تسنينة مبدلة لقد و الشكل (heterodont)، غير هو ف شي نواع، بحال ضبع لرض (proteles cristata)، السنان عندو صغارو بزاف و السنان د لحنك عندو ولاو متخصصين ف ماكلة لحشرات. عند زعانفيات الرجلين، السنان عندهوم ف نفس لقد و الشكل (homodont) حيت تطورو باش يشقمو ولا يقبطو لحوت، و السنان د لحنك عندهوم مابقاوش ف لغالب. السنان اللحايميين عند الدبوبا و الراكونات، صغارو ب شكل تانوي. جمجومة لكارنيڤورات مدعومة ب شكل كبير ب تقواس وجني مجهد. لعرف السهمي ديما كايكون حاضر، شي مرات كايبان بارز ف النواع لي عندهم الديمورفية لجنسية بحال عجول لبحر و لفقمات لفرويين، وخا هاكاك ف شي نواع د لكارنيڤورات الصغار هاد لعرف السهمي صغار ب شكل كبير. صندوق لمخ (Neurocranium) مكبر ب سباب لعضمة لحيطية لقدامية (Frontoparietal) ف لقدام د لوجه. ف كلبيات الشكل، الروسطروم (Rostrum-قنوفة) كايكون ف لعادة طويل معا بزاف د السنان، اما ف سنوريات الشكل كايكون قصر معا سنان قل. لمحارات النيفيين كايكونو كبار و معقدين ب لموقارنة معا لبزوليات لخرين، هادشي كايخلي بلاصة كبيرة ل الريسيپطورات الشميين. لبلايص لمورا جمجومية. اپار من التكداس د لخصايل لمشروكين بينات لكارنيڤورات ف السنان و الجمجومة، ماكاينينش بزاف د لحوايج لي كايوحدوهوم كا ݣروپ. ݣاع النواع من لكارنيڤورات رباعيين لمشية و جلهوم عندهوم 5 د الصبعان ف الرجلين لقداميين و 4 ف الرجلين اللورانيين. عند لكارنيڤورات لرضيين، الرجلين يقدرو يكونو يا صبعيين لمشية (Digitigrade) كيف ما لمشاش، الضبوعا، و لكلاب ولا كفّيين لمشية (Plantigrade) كيف ما الدبوبا، الضرابن، الراكونات، بني عرس، الزبادات و النموسا. ف زعانفيات الرجلين، الدرعان تموديفياو ل مجادف. على عكس لبالينيات و السيرينيات، لي حتى هوما بزوليات عندهوم قزازب وضايفيين كاملين لي كايعاونوهوم باش يعومو، زعانفيات الرجلين كايخدمو الدرعان ديالهوم تحت لما ف لعومان. لفقمات لحقيقيين (بلا ودن) كايخدمو لمجادف اللورانيين ف لعومان؛ عجول لبحر و فقمات لفرو كايخدمو لمجادف لقداميين ف لعومان، لفض كايخدم لمجادف دياولو ب ربعة. لحاصول، زعانفيات الرجلين عندهوم قزازب قل من لكارنيڤورات لخرين ب شكل كبير. اپار من زعانفيات الرجلين، لكلاب، الدبوبا، الضبوعا، و لقطوط كاملين عندهوم شكال مفرزين على بعضياتهم و تقدر تعرفهوم دغيا. لكلاب ف لعادة من لبزوليات الجرايا و كايبانو رشيقين من الشوفة، دايماً كايعولو على سنانهوم ف قبيط لفرايس؛ الدبوبا كبر من لكلاب ف لقد و كايعولو على الجهد د لكسدة ديالهوم ف التقلاب على لماكلة. ب لموقارنة معا لكلاب و الدبوبا، الطراف لقداميين د لقطوط طول و صح، و مسلحين ب مخالب كايتطواو مخصصين ف قبيط لفريسة. الضبوعا من سنوريات الشكل لي كايشبهو ل لكلب عندهوم ضهر محدب حيت رجليهوم لقداميين طول من اللورانيين. لفاميلة د الراكون و لپانضا لحمر كارنيڤورات صغار لقد كايديو ل الدب ب قزازب طوال. لفاميلات لخرين ديال لكارنيڤورات الصغار بحال الزباديات، النمسيات، لعرسيات، لغريريات، الضربانيات، ب سباب التطوور التقاربي خلاو الشكل الصغير، لي كان عند جدودهم لميياكويدات، غير هو كاينين شي تنوعات شكليين بحال الشكل الصليب و لمدكس لي عند لغريرات و لمهاوشين (Gulo Gulo). تقريباً ݣاع النواع ديال لكارنيڤورات عندهم موسم لمجاوجة ف وقيتة وحدة. الدكور د لكارنيڤورات عندهوم ف لعادة عضمة ف قضيبهم (bacula)، لي غايبة عند الضبوعا و لبينتورونݣات. الطول و لعمورية د لفرو كاتبدل على حساب لبيئة فين كايعيش النوع. ف النواع لي كايعيشو ف الجو الدافي، لفرو ديالهوم ف لغالب كايكون قصير ف الطول و لعمورية. ف النواع د الجو لبارد، لفرو عندهوم كايكون يا عامر يا طويل، و فنفس لوقت معاه واحد لمادة مزيتة لي كاتعاون ف لحفيض د لحرارة د كسدتهوم. اللوان د فروهم كايكونو مبدلين على حساب النوع، ف لغالب ب لكحل، لبيض، الليموني، الصفر، لحمر و بزاف الطبقات من الرمادي و لقهوي. شي نواع كايكونو مخططين، منقطين، مطاشيين، ولا منقوشين ب نماط مخلطين. كايبان بلي كاين واحد لعالاقة ما بين لموؤل و النمط د اللون؛ متلاً، النواع لمخططين و لمنقطين كايميلو باش يتلقاو ب شكل تقيل ف لبيئات لغابويين. شي نواع بحال الديب الرمادي پوليمورفيك (متعدد ف نماط اللوان)، لفراد من هاد النوع كايكون عندهوم لوان مبدلين على بعضياتهم. التعلب لقطبي و لقاقم، عندهوم فرو لي كايتبدل من بيض و عامر ف الشتا، ل قهوي و خاوي ف الصيف. ف زعانفيات الرجلين و الدبوبا لقطبيين، عندهوم واحد الطبقة عازلة و سميكة د الشحمة لي كاتعاونهوم يحافضو على درجة لحرارة د لكسدة نتاعهوم. الديمورفية الجنسية. الديمورفية الجنسية هي لحالة فين الجناس من نفس النوع كايوريو خصايل مرفولوجيين مبدلين على بعضياتهم، هاد لخصايل ماشي خصهوم ب الضارورة يكونو عندهم علاقة ب لمجاوجة. الديمورفية الجنسية ف لكارنيڤورات، فين الدكر كبر من النتوا شايعة. دايماً كايتستشهد ب لعزيلة الجنسية كا سباب ف التبدالات لي ف وسط النوع ف لكتلة د لكسدة و لمرفولوجية د الجمجومة و لفك بينات النواع لي ف التنضيمة د لكارنيڤورات. من لموْقّع بلي لحيوانات لي عندهوم سيسطيمات د التاعدود الزوجات و نيڤوات زايدين ف لحدودية (territoriality) و السلوك لخلوي كايوريو ازيد النيڤوات ف الديمورفية الجنسية ديال لقد. زعانفيات الرجلين احسن برهان على هادشي.